साइकल लेन माग्दै र्‍याली
साइकल चढ्ने बानीको विकास गराउन भन्दै शुक्रबार नारायणगढमा र्‍याली निकालिएको छ । अभियानकर्मीहरुले भरतपुर महानगरपालिकामा ज्ञापनपत्र बुझाएर साइकलको सहज आवागमनका लागि सडकहरुमा साइकल लेन बनाउन माग गरे ।
चितवन — साइकल चढ्ने बानीको विकास गराउन भन्दै शुक्रबार नारायणगढमा र्‍याली निकालिएको छ । अभियानकर्मीहरुले भरतपुर महानगरपालिकामा ज्ञापनपत्र बुझाएर साइकलको सहज आवागमनका लागि सडकहरुमा साइकल लेन बनाउन माग गरे ।साइकल व्यवसायी संघ चितवनका निवर्तमान अध्यक्ष धर्मराज सापकोटा ५० को दशकसम्म चितवनमा साइकलको प्रयोग अत्याधिक रहेको बताउँछन् । ‘चितवनमा २०१५ सालबाटै साइकल बिक्री पसल खुलेको हो । समथर क्षेत्र भएका कारण साइकल चलाउन यहाँ सहज भयो’ सापकोटाले भने । ६० को दशकपछि भने साइकल व्यपार ओरालो लाग्यो । कुनै बेला चितवनमा दिनमै पाँच सय साइकल बिक्री हुन्थे ।‘अहिले जनसंख्या बढेको छ । तर चितवनभर दिनमा सवा सयको हाराहारीमा साइकल बिक्री हुन गाह्रो छ’ सापकोटाले भने । चितवन उद्योग वाणिज्य संघका अध्यक्ष सहनलाल प्रधान चितवनमा जग्गा कारोबार फस्टाएसँगै मान्छेको हातमा पैसा हुन थाल्यो । पैसा हुने मान्छेले साइकल छाडेर मोटरसाइकल र चार पाङ्ग्रे गाडीहरु किन्न थाले । ‘पहिला एउटै घरमा चार/पाँचवटा साइकल हुन्थे । अहिले मोटरसाइकल र कार हुन थाल्यो । साइकल पैसा हुनेले के चढ्ने भन्ने मान्यता बढ्यो’ प्रधानले भने । तर साइकल मान्छेको स्वास्थय र पर्यावरणका लागि उपयुक्त साधन हो । ‘यसैका कारण हामीले साइकल चढ्ने बानीलाई प्रोत्साहित गर्न थालेका छौं । अहिले साइकल चढ्ने युवाहरु बढ्न थालेका छन्’ चितवन साइकल राइडर्स क्लबका अध्यक्ष नविन खरेलले भने ।‘स्कुल पढ्ने र कलेज पढ्नेहरुका लागि साइकल नै उपयुक्त साधन हो । तर अभिभावकहरुले छोरो कलेज पढ्न थाले दुई चार लाख रुपैयाँ खर्च गरेर मोटरसाइकल किन्ने गर्दछन्' खरेलले भने, 'कलेज पढ्नेले चलाएको मोटरसाइकल दुर्घटना भएर दुखद घटनाहरु भएका छन्’ । युवाका लागि मात्रै नभएर हरेक उमेरका व्यक्तिका लागि साइकल चलाउनु फाइदा जनक भएको उनले बताए ।‘साइकल चलाउन इन्धन चाहिँदैन । शारीरिक बलमा चल्ने भएका कारण कसरत हुन्छ । कसरतले मान्छेलाई स्वस्थ बनाउँछ । त्यसैले साइकल चलाउनु फाइदाजनक छ’ खरेलले भने । साइकल चलाउन चाहना भए पनि पूर्वाधार नभएका कारण चलाउन मन नगर्नेहरु पनि छन् । ‘व्यस्त सहरमा एकै रुटमा ठूला गाडी र साइकल चलाउँदा दुर्घटनाको खतरा रहन्छ । त्यसैले साइकल लेन मागेका हौं’ खरेलले भने ।साइकल लेन बने साइकल चलाउनेहरु बढ्न सक्ने साइकल व्यवसायी संघ चितवन–नवलपुरका अध्यक्ष श्यामप्रसाद खरेलले बताए । ‘साइकल लेन समृद्ध र स्मार्ट सहरको सूचक हो । असुरक्षित सडकमा साइकल चलाउने चाहना धेरैलाई छैन । त्यसैले साइकल लेन मागेका हौं’ अध्यक्ष खरेलले भने । उनले भरतपुर महानगरले बनाउने सडकमा साइकल लेन अनिवार्य रुपमा राख्न माग गरे ।चितवन उद्योग वाणिज्य संघ, साइकल व्यवसायी संघ चितवन–नवलपुर, चितवन साइकल साइडर्स क्लबले संयुक्त रुपमा ज्ञापनपत्र बुझाएका हुन् । ज्ञापनपत्र बुझ्दै भरतपुर महानगरपालिकाका मेयर रेनु दाहालले साइकल लेन बनाउने कुरा महानगरको नीतिमा परेको जानकारी दिइन् । उनले महानगरले छात्राहरुलाई तीन सय साइकल वितरण गर्ने योजना बनाएको पनि जानकारी दिइन् ।साइकललाई प्रवर्द्धन गर्ने महानगरको पनि योजना रहेको मेयर दाहालको भनाइ थियो । नारायणगढ बजार घुमेर भरतपुर आएको साइकल र्‍यालीले ज्ञापनपत्र बुझाएपछि गैंडाकोट गएको थियो । गैंडाकोट नगरपालिकाका पनि उनीहरुले मेयर छत्रराज पौडेललाई ज्ञापनपत्र बुझाएर साइकल लेन निर्माणको माग गरेका छन् । 